Codex Mendoza
Codex Mendoza est liber pictus Mexicopoli ante annum 1542 manu scriptus. In tres partes divisus historiam geographiamque imperii Aztecorum vitamque huius populi nuper ab Hispanis devicti describit. Iussu viceregis Novae Hispaniae Antonii de Mendoza scriptum esse censetur (cuius nomine appellatur) sed hoc incertum manet. Liber ad curiam Hispanicam missus, a piratis Francicis cum aliis spoliis multis subreptus, ab auctoribus Andrea Thevet, Ricardo Hakluyt, Samuele Purchas, Ioanne Selden olim possessus, Oxoniae hodie apud bibliothecam Bodleianam servatur.